‘गुलिस्तां’ गुलशन होने से पहले रुख्सत हुई ‘रुख्साना’ की ‘गुल’
‘गुलिस्तां’गुलशन होने से पहले ही एक महीने की बच्ची ‘गुल’ अपनी मां रुखसाना की गोद और इस दुनियां से सदा के लिए रुख्सत हो गई।
नजदीक के गांव बाकरपुर में शुक्रवार दोपहर बाद आलू के एक खेत में ट्रैक्टर ट्राॅली तले कुचले जाने से इस एक महीने की बच्ची की मौत हो गई। गुलिस्तां उर्फ गुल खेतों में आलू निकालने के लिए जुटे श्रमिक इरफान की बेटी थी। हालांकि जमींदार के लोगों ने कार से बच्ची को तुरंत डेराबस्सी सिविल अस्पताल पहुंचाया परंतु तब तक देर हो चुकी थी। पुलिस इस मामले की जांच कर रही है।
जानकारी के मुताबिक बाकरपुर में जमींदार जुझार सिंह पुत्र ईश्वर सिंह के खेतों में आलू की पटाई का काम चल रहा था। यहां करीब दो दर्जन महिलाओं समेत अन्य मजदूर भी काम कर रहे थे। इसी दौरान एक साल की गुलिस्तान जिसे प्यार से परिवार वाले उसे ‘गुल बुलाने लगे थे, की मां रुख्साना ने बच्ची को सुलाया। उसे कपड़ों में लपेटा और ढ़ककर खेत में एक किनारे कपड़े में ढककर सुला दिया और कामकाज में लग गई। करीब साढ़े तीन बजे आलू से ट्रॉली भरने के बाद चालक ने जब ट्रॉली बैक करनी चाहिए तो बच्ची उसके पिछले पहिए के नीचे गई। मजदूरों के शोर मचाने पर पर तुरंत ट्राली साइड कर बच्ची को निकाला गया और एक कार में अस्पताल पहुंचाया गया। यहां डॉक्टर्स ने नन्हीं गुलिस्तां को मृत घोषित कर दिया।
इरफान का परिवार उत्तर प्रदेश के जिला बदायूं के गांव मालपुर का रहने वाला है जो इसी हफ्ते कामकाज की तलाश में डेराबससी यहां पहुंचा है। बच्ची का जन्म भी गांव में ही पिछले महीने 1 फरवरी को हुआ था। इस दर्दनाक हादसे के बाद चालक घबराकर ट्रैक्टर ट्राली छोड़ फरार हो गया।
इरफान के बयान पर सीआरपी 174 के तहत केस दर्ज कर पुलिस ने शनिवार को पोस्टमार्टम के बाद शव पीड़ित परिवार को सौंप दिया।
डेराबस्सी सिविल अस्पताल में बिलखती बच्ची गुलिस्तां की मां रुख्साना।
hin_Deva hin_Deva hin_Deva hin_Deva hin_Deva hin_Deva hin_Deva